Réttindi fatlaðra barna til náms eru brotin í grunnskólum landsins að mati Öryrkjabandalangs Íslands. Lögmaður fjögurra fatalaðra barna segir að einstaklingsmiða þurfi þjónustuna. Ekki geti öll börn gengið inn í sama kassann.
Öll börn eiga rétt á grunnskólamenntun samkvæmt ákvæðum stjórnarskrár, mannréttindasáttmála Evrópu, barnasáttmála Sameinuðu þjóðanna og fleiri alþjóðasamningum. Daníel Isebarn er lögmaður fjögurra barna sem sent hafa grunnskólum erindi vegna ófullnægjandi þjónustu.
En af einhverjum ástæðum þá er ekki verið að veita þessi réttindi með fullnægjandi hætti, alla vega ekki alls staðar. Og því miður alltof mörg dæmi um það að skólar og sveitarfélög eru ekki að koma til móts við þarfir barna og veita þeim þann stuðning sem þau þurfa til að geta stundað skólann.
Í byrjun sumars voru fjórum skólum send bréf þar sem óskað var eftir viðeigandi þjónustu og stuðningi. Svör hafa ekki borist en Daníel vonast til að þau skili sér á næstu dögum. Berist þau ekki gæti þurft að leita til dómstóla. Hann segir að oftast sé ríkur vilji til að mæta þörfum fatlaðs fólks, en gjarnan beri á skilnings- eða úrræðaleysi gagnvart þörfum hvers og eins barns.
Þau eru bara ekki að veita fullnægjandi og raunhæfan stuðning og aðstoð. Annaðhvort eru þeir ekki að veita aðstoð eða veita aðstoð sem hentar ekki hverju og einu barni. Þetta á að vera einstaklingsmiðuð aðstoð. Það þýðir ekki að vera með eina eða tvær lausnir og ætlast til að öll börn geti gengið inn í sama kassann því það þarf að nálgast hvert og eitt barn út frá þeirra forsendum og þörfum.
Það verða aðrir að svara því en það er eitthvað sem mann grunar. Það er að sjálfsögðu engin afsökun. Það er skýrt kveðið á um þessi réttindi í lögum og alþjóðlegum mannréttindasáttmálum og stjórnarskránni. Það verður þá bara að veita fé í þennan málaflokk svo að börn fái notið réttinda sinna til að stunda grunnskólanám.